KU Seniorforum

Bestyrelsen

**Referat** af bestyrelsesmøde i KU Seniorforum d. 17. april kl 15-16.45.

Til stede: Helle Porsdam (forperson), Peter Harder (næstforperson), Frans Gregersen (sekretær), Gretty Mirdal, Nini Prætorius, Ingrid Lund-Andersen

Afbud: Anne Lise Kjær, Matthias Mann, Robert Feidenhans’l (kasserer), Niels Henrik Gregersen

Før mødet var udsendt følgende dagsorden

1. Godkendelse af dagsorden
2. Forberedelse af årsmødet d. 15. maj
	1. Regnskab og budget fremlægges af forperson og sekretær på kassererens vegne, herunder forslag om nedsættelse af kontingent, evt. ansættelse af medhjælp til møderne og fornyet ansøgning til KU om støtte fra 25 og fremefter
	2. Vedtægtsudvalgets forslag til ny vedtægter v. Ingrid
	3. Status for foreningens situation mht medlemmer og aktiviteter, herunder møderækken Valg & Vilkår, hjemmesiden og kontorfaciliteterne
	4. Hvordan skal årsmødet foregå (med oplæg og diskussion før mødet; skal der være servering?)
3. Planlægning af forårssæson 25

Ad 1: Godkendelse af dagsorden

Helle bød velkommen og spurgte om dagsordenen kunne godkendes. Det kunne den.

ad 2: Forberedelse af årsmødet d. 15. maj

ad (a) I kassererens fravær gennemgik sekretæren (efter fælles forberedelse med kassereren og forpersonen på et zoom-møde) regnskabet. Foreningen har en temmelig stor formue hvilket i sig selv gør det vanskeligt at argumentere for en fornyet bevilling fra KU. Vi har skønsmæssigt 53 betalende medlemmer af foreningen (efter udsendte rykkere). De tre-fire medlemmer som nu har meldt fra, har alle anført travlhed og/eller at bo for langt væk som begrundelse. Sekretæren gjorde opmærksom på at kontingentet eksplicit var beregnet på at betale for fortæringen. Det er således for højt sat. Skønsmæssigt bruges 3.400 kr på hvert mødes fortæring og med 6 ordinære møder giver det en udgift på 20.400. Fordeles dette på 50 medlemmer bliver det ca 400 kr. Men påregnes det at selve kontingentnedsættelsen fører til flere medlemmer, skal beløbet nedsættes yderligere. Bestyrelsen besluttede i lyset af foreningens gode økonomi at indstille til generalforsamlingen at kontingentet nedsættes til 300 kr foreløbig gældende for kalenderåret 2025. Der blev endvidere taget beslutning om at undersøge muligheden for at ansætte en studentermedhjælp til at stå for oprydning og opvask efter møderne.

Collstrops fondens bevilling er endnu ikke brugt fuldt ud. Helle og Ingrid vil mødes i efteråret for at planlægge hvordan det resterende bruges. Det blev påpeget at indkøb af en printer (efter forudgående rådgivning fra betjentstuen mht hvilken model de foretrækker at servicere) ville gøre lokalerne mere attraktive at benytte. Ingrid og Helle vil være til stede i lokalerne én gang om måneden fra efteråret.

Hjemmesiden: Det blev besluttet at spørge medlemmerne om de ville have noget imod at deres navn blev nævnt som netop medlemmer af foreningen på dens hjemmeside (det gør Frans). Der skal tages nye billeder af lokalerne til hjemmesiden (Frans og Bo). Helle så gerne at der ude i højre side kom testimonials fra medlemmer om møderne som en slags hvervekampagne.

Efter en længere diskussion hvor Ingrid bl.a. gjorde opmærksom på at foreningen i vedtægterne har adskillige formål som endnu ikke er blevet søgt indfriet, besluttede bestyrelsen at gennemføre et daglangt bestyrelsesseminar i oktober. Der vil til seminaret blive udarbejdet et oplæg. På bestyrelsesseminaret vil møderækken Valg & Vilkår også blive evalueret på baggrund af de to eksempler som til den tid vil være gennemført. Helle påtog sig at tale med Nicolai Wewer om hvem der skulle annonceres overfor mht mødet med Matthias. Frans gjorde opmærksom på at møderækken også kan ses som en medlemsservice så medlemmerne får deres legacy udødeliggjort i form af videooptagelsen. Endvidere vil sæsonplanlægningen for 2025 blive afsluttet.

Det som skal diskuteres på bestyrelsesseminaret, er grundlæggende hvilken profil foreningen skal have på længere sigt og hvordan der skal arbejdes hen mod at realisere det. Blandt emnerne er årsmødets funktion (skal det f.eks. bruges til at nedsætte arbejdsgrupper, vedtage (forberedte) udtalelser eller mest til at gøre status), mødernes opbygning (skal der altid være en fra hver kultur) og vægtningen i foreningens mødeprogram af fagligt over for politisk.

ad (b) Ingrid, formand for vedtægtsudvalget, gennemgik de sidste detaljer i vedtægtsudvalgets forslag til nye vedtægter således at de i den form de har nu, kan indstilles til årsmødets vedtagelse (der kræves 2/3s flertal for dette). Bestyrelsen tilsluttede sig. Den renskrevne version bilægges. Ved årsmødet vil Ingrid gennemgå forholdet mellem de gamle og de ny vedtægter.

ad (c) se ovenfor

ad (d) Det blev besluttet at årsmødet indledes med en times oplæg og diskussion v. Thomas Söderqvist om ’nye tendenser i kunsten at skrive akademiske memoirer’ hvorefter selve årsmødet foregår med den vedtægtsbestemte dagsorden. Bestyrelsen besluttede at bede medlemmerne om bindende tilmelding til årsmødet og på baggrund heraf at bestille Aamanns smørrebrød til de tilmeldte til fortæring i fællesskab efter årsmødet. På årsmødet skal det diskuteres om medlemmerne er villige til at indgå i arbejdsgrupper. To oplagte emner er: Science Diplomacy og AI-udfordringen, begge emner som enten har været behandlet eller vil blive det i løbet af efteråret.

ad 3: Planlægning af sæson 2025

Først efteråret 2024:

Helle oplyste at Matthias (og hun selv) er blevet forhindret i at være til stede ved mødet med Serge Belongie om AI-udfordringen d. 25. september. Helle skulle som sædvanlig have budt velkommen. Det overtager Peter. Matthias’ rolle som diskutant overtages af Klavs Bruhn Jensen (Klavs har bekræftet). Det bliver først offentliggjort når begrundelsen for MMs fravær publiceres.

Resten af efteråret er:

30.10: ’Tro og Videnskab’ med Niels Henrik Gregersen og Per Sangild

27.11. ’Akademisk frihed og forskningsfrihed, to forskellige ting’ med Morten Rosenmeier og Helle Porsdam. Helle oplyste at UBVA snart ville offentliggøre et oplæg om monitorering af akademisk og videnskabelig frihed i Danmark. Papiret vil danne baggrund for mødets diskussion og vil blive lagt på hjemmesiden så snart det kommer.

Så 2025 (den endelige planlægning sker på bestyrelsesseminaret):

Thomas Bredsdorff i diskussion med vores nye medlem Lene Juel Rasmussen om aldring med værdighed (Frans kontakter dem begge)

Jens Dolin: Dansk uddannelsespolitik, diskutant Stinus Lindgreen (Frans)

Ralf Hemmingsen og Tine Reeh om Melankoli (Ralf vil tale med Tine Reeh om det – og de vender tilbage med bud på titel og tidspunkt)

Isak Winkel Holm om hans bog om Kierkegaard og klimakatastrofen (Kierkegaard and Climate Catastrophe) Learning to Live on a Damaged Planet, Oxford University Press, December 2022, diskutant Jørgen Peder Steffensen (Nini taler med Isak)

Niels Kærgård, Peder Andersen og Jørgen Søndergaard: Universitetspolitik (bogpræsentation med diskussion), diskutant f.eks. David Dreyer Lassen (Frans)

Niels Kærgård: Kravene til universitetsprofessorer om både at skulle yde noget for det samfund der betaler dem og det internationale forskersamfund, eksemplet økonomi, diskutant Nina Smith

Klavs Bruhn Jensen præsenterer sit ERC advanced grant om The Internet of Things (Klavs vil gerne når som helst)

ad (4) eventuelt:

Intet